Moordenaar lewenslank tronk toe vir dubbele moord | Landbou
Moordenaar lewenslank tronk toe vir dubbele moord
'n Heining om 'n plaaswerf. Foto: Alani Janeke
Mpho Mbuyane, wat 'n egpaar in Limpopo vermoor het, is twee lewenslange vonnisse opgelê.
Mpho Mbuyane is twee lewenslange vonnisse opgelê vir die dubbele moord op mnr. Piet van Zyl en sy vrou, Tilla. Die egpaar is 20 Augustus 2017 op hul wildsplaas Kalkpoort buite Zebediela in die distrik Immerpan in Limpopo vermoor.Die Limpopo-hooggeregshof in Polokwane het Mbuyane ook 15 jaar tronkstraf vir huisroof opgelê.
Me. Marcelle Maritz, VF Plus-LPW en provinsiale leier in Limpopo, sê die party wil sy dank uitspreek teenoor die polisie se misdaadintelligensie-, opsporings- en ondersoekeenheid, asook die Heritage Protection Group vir harde en onvermoeide werk wat tot die inhegtenisneming van Mbuyane gelei het.
"Hierdie is 'n bewys dat die samewerking tussen die polisie, die gemeenskap, private sekuriteitsmaatskappye en die howe belangrik is om die euwel van plaasaanvalle en -moorde uit te roei.
"Die VF Plus spreek sy hoop uit dat die swaar strawwe wat howe aan sulke oortreders oplê, sal dien as afskrikmiddel vir ander wat soortgelyke misdade beoog."
Die VF Plus verwelkom ook die vonnisse wat drie Mosambiekse burgers opgelê is vir die aanval op me. Magdaleen Britz en haar plaaswerkers in November verlede jaar op die plaas Karkloof in die distrik Harrismith in die Vrystaat. Die plaaswerkers is aangerand en skote is op Britz gevuur.
Mnr. Jan van Niekerk, provinsiale leier van die VF Plus in die Vrystaat, sê die feit dat die drie aanvallers effektiewelik 19 jaar tronkstraf opgelê is, skep vertroue en gee hoop aan weerloses.
"Die party loof die goeie ondersoekwerk van Bloemfontein se tak vir georganiseerde misdaad en in besonder adjt.off. E.M. Mahotsi en adjt.off. J.D. Engelbrecht wat bygedra het tot die skuldigbevinding en vonnisoplegging van die aanvallers.
"Om plaasaanvalle en -moorde te bekamp, is dit belangrik dat die strafregstelsel funksioneer en dié tipe misdadigers swaar gestraf word."